Title: ข้อบังคับคณะกรรมการการนิคมอุตสาหกรรมแห่งประเทศไทยว่าด้วยหลักเกณฑ์ วิธีการ และเงื่อนไขในการประกอบกิจการในนิคมอุตสาหกรรม (ฉบับที่ 2) พ.ศ. 2553

ข้อบังคับคณะกรรมการการนิคมอุตสาหกรรมแห่งประเทศไทย

ข้อบังคับคณะกรรมการการนิคมอุตสาหกรรมแห่งประเทศไทย
ว่าด้วยหลักเกณฑ์ วิธีการ
และเงื่อนไขในการประกอบกิจการในนิคมอุตสาหกรรม
(ฉบับที่ ๒) พ.ศ. ๒๕๕๓

โดยที่เป็นการสมควรแก้ไขเพิ่มเติมข้อบังคับคณะกรรมการการนิคมอุตสาหกรรมแห่งประเทศไทย
ว่าด้วยหลักเกณฑ์ วิธีการ และเงื่อนไขในการประกอบกิจการในนิคมอุตสาหกรรม

อาศัยอำนาจตามความในมาตรา
๒๓ (๑) และมาตรา ๔๑ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ.
๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการการนิคมอุตสาหกรรมแห่งประเทศไทยออกข้อบังคับไว้ ดังต่อไปนี้

ข้อ
๑  ข้อบังคับนี้เรียกว่า ข้อบังคับคณะกรรมการการนิคมอุตสาหกรรมแห่งประเทศไทย
ว่าด้วยหลักเกณฑ์ วิธีการ และเงื่อนไขในการประกอบกิจการในนิคมอุตสาหกรรม (ฉบับที่
๒) พ.ศ. ๒๕๕๓

ข้อ ๒[๑]
 ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้เพิ่มความต่อไปนี้เป็นวรรคสี่
และวรรคห้า ของข้อ ๑๑ ของข้อบังคับคณะกรรมการการนิคมอุตสาหกรรมแห่งประเทศไทย
ว่าด้วยหลักเกณฑ์ วิธีการ และเงื่อนไขในการประกอบกิจการในนิคมอุตสาหกรรม พ.ศ. ๒๕๕๑
ในกรณีที่โครงการหรือกิจการของผู้ขออนุญาตประกอบกิจการเป็นโครงการหรือกิจการที่อาจก่อให้เกิดผลกระทบต่อชุมชนอย่างรุนแรงตามที่กฎหมายกำหนดหรือกำหนดโดยหน่วยงานผู้มีอำนาจหน้าที่ตามกฎหมายให้ผู้ขออนุญาตประกอบกิจการจัดทำ
รายงานการวิเคราะห์ผลกระทบสิ่งแวดล้อมสำหรับโครงการหรือกิจการที่อาจก่อให้เกิดผลกระทบต่อชุมชนอย่างรุนแรง
ทั้งทางด้านคุณภาพสิ่งแวดล้อม ทรัพยากรธรรมชาติ และสุขภาพ และจัดให้มีกระบวนการรับฟังความคิดเห็นของประชาชนและผู้มีส่วนได้เสีย
รวมทั้งให้องค์การอิสระให้ความเห็นประกอบก่อน กนอ. จึงจะพิจารณาการประกอบกิจการดังกล่าวต่อไปได้
ให้ผู้ขออนุญาตประกอบกิจการเป็นผู้รับผิดชอบค่าใช้จ่ายสำหรับการจัดให้มีกระบวนการรับฟังความคิดเห็นของประชาชนและผู้มีส่วนได้เสีย
ตามวรรคสี่ ตามอัตราที่คณะกรรมการ กนอ. กำหนด

ข้อ
๔  ให้เพิ่มความต่อไปนี้เป็นข้อ ๑๒/๑
ของข้อบังคับคณะกรรมการการนิคมอุตสาหกรรมแห่งประเทศไทย ว่าด้วยหลักเกณฑ์ วิธีการ
และเงื่อนไขในการประกอบกิจการในนิคมอุตสาหกรรม พ.ศ. ๒๕๕๑
ข้อ ๑๒/๑  ในกรณีที่โครงการหรือกิจการของผู้ประกอบกิจการถูกร้องเรียนว่าโครงการหรือกิจการดังกล่าวอาจส่งผลกระทบต่อชุมชนอย่างรุนแรงทั้งด้านคุณภาพ
สิ่งแวดล้อม ทรัพยากรธรรมชาติและสุขภาพ
และต่อมาคณะอนุกรรมการวินิจฉัยข้อร้องเรียนที่คณะกรรมการสิ่งแวดล้อมแห่งชาติแต่งตั้ง
ได้วินิจฉัยว่าโครงการหรือกิจการดังกล่าวเป็นโครงการหรือกิจการที่อาจก่อให้เกิดผลกระทบต่อชุมชนอย่างรุนแรงทั้งทางด้านคุณภาพ
สิ่งแวดล้อม ทรัพยากรธรรมชาติ และสุขภาพ ผู้ประกอบกิจการจะต้องหยุดประกอบกิจการ
และดำเนินการตามที่กำหนดไว้ในข้อ ๑๑ วรรคสี่ ก่อน

ประกาศ ณ วันที่ ๑๔
พฤษภาคม พ.ศ. ๒๕๕๓
ประสาน  ตันประเสริฐ
ประธานกรรมการการนิคมอุตสาหกรรมแห่งประเทศไทย

ปริยานุช/ผู้จัดทำ
๑ กรกฎาคม ๒๕๕๓

นันท์นภัสร์/ตรวจ
๑ กรกฎาคม ๒๕๕๓

วริญา/ปรับปรุง
๒๖ พฤษภาคม
๒๕๕๙

[๑] ราชกิจจานุเบกษา
เล่ม ๑๒๗/ตอนพิเศษ ๗๘ ง/หน้า ๑๕๖/๒๓ มิถุนายน ๒๕๕๓